Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: irányadó az Alkotmánybíróság 19/1995. (III. 28.) AB határozata:
Paragraph Index: 861

irányadó az Alkotmánybíróság 19/1995. (III. 28.) AB határozata: „Az Avtv. nem tartalmaz olyan korlátozó rendelkezést, amely a közérdekű adatok megismerését célhozkötötté teszi. Ezáltal a szabályozás megengedi azt is, hogy a kérelmező ne csupán közérdekből, hanem például saját jogos érdekei érvényesítése vagy csoportérdek megvalósítása céljából kezdeményezze a közérdekű adat megismerését. (...) A közérdekű adatok terjesztése egyaránt jelentheti az adatok köz-, illetve magáncélú megismertetését és felhasználását.” Összegezve megállapítható, hogy a nyilvános képviselő-testületi üléseken kép- és hangfelvétel készítésére irányuló kérelem közérdekű adat megismerése iránti kérelemnek minősül, melynek az önkormányzat köteles eleget tenni. A felvételkészítés korlátozása, feltételhez kötése vagy teljes tiltása alkotmányos alapjogot sért. (284/A/1997, 759/H/1997) A „Személyes adatok” fejezetben ismertettük azt a beadványt, amelyben egy vidéki újságíró állásfoglalást kért, hogy megtudhatja-e a közerkölcsöt sértő reklámokat közzétevő vállalkozás ellen indított szabálysértési eljárás tényét, valamint a kiszabott pénzbírság összegét. A szabálysértési hatóság által — eljárása során — kezelt adatok személyes adatnak minősülnek, nyilvánosságra hozatalukat törvény nem rendeli el. Ugyanakkor az önkormányzatnak mint eljáró hatóságnak az ilyen esetekkel kapcsolatos megítélése közérdekű adatnak minősül abban a tekintetben, hogy fellép-e, és ha igen, milyen szankciók alkalmazásával a közerkölcsöt sértő, a lakosságot felháborító ügyekben. A szabálysértésekről szóló 1968. évi I. tv. 22. §-a alapján el lehet rendelni a jogerős határozat közzétételét, ha az várhatóan nevelő és visszatartó hatást vált ki. Ennek gyakorlati alkalmazása az önkormányzat mérlegelési jogkörébe tartozik. (12/A/1997) Egy képviselő-testületi tag kérte állásfoglalásunkat arról, hogy a testület által megkötött szerződések mely részei hozhatók nyilvánosságra. Az Avtv. alapján az önkormányzat vagyonára, gazdálkodására vonatkozó adatai közérdekű adatok. Az önkormányzati tulajdon (vagyon) értékesítésére kiírt pályázat, valamint annak eredménye tehát közérdekű adatnak minősül, hiszen csak a nyilvánosság kontrollja garantálhatja azt, hogy az értékesítés során valóban a törvényesség és a gazdaságosság szempontjai érvényesültek-e. Az ingatlant (vagyont) megvásároló cég üzleti érdekeit ugyan hátrányosan érintheti az értékesítéssel összefüggő adatok közzététele, de az önkormányzati vagyon értékesítésének átláthatósága és ellenőrizhetősége olyan közérdek, amely megelőzi az üzleti titok védelmének magánérdekét. Az e körbe tartozó adatokat nemcsak az önkormányzati képviselők, hanem bárki jogosult megismerni. (186/K/1997, 368/A/1997) Önkormányzati beruházásokra, közműfejlesztésekre vonatkozó kérelmek, állásfoglalás-kérések Az Ötv. alapján a települési önkormányzatok feladata többek között a településfejlesztés, a csatornázás, az ivóvízellátás és a közreműködés a helyi energiaszolgáltatásban. Ezek a beruházások, fejlesztések az önkormányzatok korlátozott anyagi eszközei miatt általában központi céltámogatásból, saját erőből és lakossági hozzájárulásból valósulnak meg. Jogos állampolgári igény, hogy a pénz felhasználásáról, a beruházás lebonyolításáról az önkormányzat adjon számot. Beadványaink arra engednek következtetni, hogy az együttműködés nem mindig zökkenőmentes, aminek elsődleges oka a megfelelő tájékoztatás elmaradása. Egy önkormányzati jegyző abban kérte állásfoglalásunkat, hogy a szennyvíztisztító- és csatornaépítés adatai közül melyek minősülnek közérdekűnek. A több éve tartó beruházás megvalósításához az önkormányzat központi céltámogatást kapott, valamint saját forrást is biztosított. Az évenkénti bevételek és kiadások alakulása, felhasználása közérdekű adat, hiszen ezek közpénzek, felhasználásukat a választópolgárok jogosan akarják megismerni. A beruházás ütemezése, a beruházási szerződés — a döntést követően — szintén közérdekű adat. Ugyanakkor az ügyben keletkezett összes irat megismerése, a polgármesteri hivatal gazdálkodásának törvényességi ellenőrzése már nem a választópolgárok feladata. (390/A/1997) A közpénzek Mintegy másfél tucat ügyünk a közpénzekkel való gazdálkodással függött össze. Örvendetes fejlemény, hogy növekszik az igény a kormányzati apparátusok elosztó tevékenységének ellenőrzésére. Tipikus panasz volt, hogy a hivatalok nem hajlandók nyilvánossá tenni, kik (mely szervezetek, illet- 1999/18/II. szám ve programok), milyen célra és milyen támogatásokat kaptak a meghatározott célra rendelt költségvetési keretekből. Az adatvédelmi biztos több, hasonló ügyben kialakított álláspontja akként foglalható össze, hogy a támogatást elnyerő szervezetek adatai, a támogatás mértéke és indoka közérdekű adatok, melyeket a szervezet beleegyezése nélkül is bárki számára — aki ezt kéri — megismerhetővé kell tenni. E körben adatvédelmi aggályok nem merülnek fel. A különböző célú költségvetési támogatásokra pályázó magánszemélyek esetében a támogatással kapcsolatos legfontosabb adatok nyilvánosságra hozatala korlátozza ugyan az érintettek információs önrendelkezési jogát, ezt a korlátozást azonban egy másik alapjog, az információszabadság érvényesülése indokolja. A pályázatokon való részvétel önkéntes. A személyes adatok védelmére való hivatkozással nem lehet korlátozni a költségvetési forrásból származó támogatások adatainak nyilvánosságát. A fenti elvi álláspontból következően válaszoltuk egy országgyűlési képviselő indítványozó kérdésére, hogy a Gyermek és Ifjúsági Alapprogram rendelkezésére álló támogatási keretek felhasználásával kapcsolatos adatokat mindenki számára hozzáférhetővé kell tenni. (534/A/1997) Egy másik ügyben az Alba Kör nevű civil szervezet panasza nyomán úgy foglaltunk állást, hogy a Külügyminisztérium által a NATO-csatlakozással összefüggésben kommunikációs célra nyújtott támogatások címzettjei, összege közérdekű adatok, melyeket minden érdeklődő számára hozzáférhetővé kell tenni. (737/A/1997) A Központi Környezetvédelmi Alap felhasználásával kapcsolatos adatok megismerhetősége iránt érdeklődött egy másik beadványozó. Az egyes elkülönített állami pénzalapokról szóló 1992. évi LXXXIII. törvény kimondja, hogy az alap bevételeit és kiadásait jogcímenként — a költségvetési és a zárszámadási törvény részeként — az Országgyűlés hagyja jóvá. Az alap költségvetéséről és annak végrehajtásáról a közvéleményt félévenként tájékoztatni kell. Az alap felhasználása során meghirdetett pályázatok elbírálásáról szóló emlékeztetőt bárki megtekintheti. (112/K/1997) Közszereplők személyes adatai Ebben az esztendőben is több ügy érintette a közérdekű adat — személyes adat konfliktusát. Gyakorlatunkban ez mint a közfeladatot ellátó személyek, közszereplők, politikusok személyes adatainak nyilvánossága merül fel. Még 1996-ban indult, de csak 1997-ben zárult le az a vizsgálat, amely a rendszerváltás alkotmányjogi előkészítésében kulcsszerepet betöltő Ellenzéki Kerekasztal (EKA) tanácskozásairól készült videofelvételek nyilvánosságát kívánta tisztázni. A panaszt benyújtó Nyilvánosság Klub Országos Egyesület azt kifogásolta, hogy az EKA-tárgyalásokról készült videofelvételek el vannak zárva az ország nyilvánossága, sőt a kutatók érdeklődése elől is. A felvételeket a Országos Széchényi Könyvtár zárt anyagként kezeli, mivel a tanácskozás egykori résztvevői azzal a feltétellel járultak hozzá a felvételek készítéséhez, hogy azok később csak valamennyiük hozzájárulása esetén hozhatók nyilvánosságra. Mivel azonban a Széchényi Könyvtár ez irányú kérdésére kilenc résztvevő nem válaszolt, négy pedig kifejezetten megtagadta a hozzájárulást, a könyvtár az anyagot még kutatók számára sem teszi hozzáférhetővé. A mintegy 150 órányi felvétel nyilvánosságával kapcsolatban a legtöbb fejtörést annak eldöntése okozta, hogy az EKA magánszemélyek rendszeres összejövetele volt-e, vagy a közfeladatot ellátó szervezet egy sajátos formája. Az adatvédelmi biztosi ajánlás szerint „az EKA mint az alkotmányos jogállam megteremtésének folyamatában politikai irányítószerepet játszó szervezet, az e szerephez egyértelműen kötött megnyilvánulásaiban közfeladatot ellátó szervnek tekintendő. Ez annyit jelent, hogy az EKA ülésein az akkor már működő szervezetek, pártszerű alakzatok politikaiközjogi álláspontját tükröző nyilatkozatok, felszólalások megismerhetők, azaz közérdekű adatnak minősülnek”. Az ajánlás két további fontos kérdéskörre is kiterjedt: a dokumentumok kutathatóságára, valamint megóvására. Az előbbivel kapcsolatosan megállapította, hogy a levéltári törvény értelmében a dokumentumok a keletkezésüket követő 15 év elteltével a tanácskozások résztvevőinek esetleges tiltakozása ellenére is kutathatóvá válnak. Javasolta azonban, hogy a Széchényi Könyvtár főigazgatója kísérelje meg ismét beszerezni a hiányzó hozzájárulásokat. Javasolta azt is, hogy a felvételeket készítő Fekete Doboz Alapítvány és a Magyar Országos Levéltár kezdeményezze: a művelődési és közoktatási miniszter nyilvánítsa a dokumentumokat védett levéltári anyaggá, a levéltár pedig készítsen az eredetivel azonos kép- és hangminőségű biztonsági másolatot. Az ügy lezárását követően, 1997 decemberében a Magyar Országos Levéltár főigazgatója tájékoztatta az adatvédelmi biztost, hogy kezdeményezésére a miniszter a dokumentumokat védetté nyilvánította, és azok a levéltári törvény keretei között kutathatók. A videofelvételek digitalizálására és a szöveg leírására a miniszter pénzügyi forrásokat biztosított a levéltár számára, így a dokumentumok megóvására 1998-ban a szükséges intézkedéseket megteszik. Az ajánlás teljes szövege a Mellékletben található. (466/A/1996) Egy másik — újságíró által benyújtott — panasz tárgya az országgyűlési képviselők hiányzására vonatkozó információk megtagadása volt. Kiderült, hogy az Országgyűlés Házbizottsága 1995-ben kibocsátott egy, az Alkotmánnyal és több törvénnyel ellentétes tartalmú rendelkezést, melyben megállapította, hogy „a távollétek és azok igazolásával kapcsolatos adatok személyre szóló megjelenítése a képviselők személyiségi jogait sérthetik, ezért a hivatali ügykezelés szempontjából szolgálati titoknak minősülnek, s ezért azokat bizalmasan kell kezelni.” Az adatvédelmi biztos ajánlása kimondta: „az országgyűlési képviselőknek a feladatuk ellátásával összefüggő adatai nyilvánosak. A képviselők hiányzása a plenáris és a bizottsági ülésekről közérdekű adat. Az Országgyűlés Hivatala a képviselőkről a kezelésében lévő ilyen adatokat bárki számára köteles hozzáférhetővé tenni.” (87/A/1997) Ugyancsak újságírók kezdeményezték azt a két vizsgálatot, amelyben Horn Gyula miniszterelnök kandidátusi disszertációjának (198/A/ 1997), valamint Torgyán József, a Független Kisgazdapárt elnöke 1954-ben készült egyetemi szakdolgozatának (30/A/1997) nyilvánosságát firtatták. A két hasonló tárgyú ügyben kiadott együttes ajánlás megállapította: „A tudományos alkotások nyilvánosságát, ha a szerző országosan ismert közszereplő, politikus, a mű titokminősítése hiányában — tekintettel a társadalom információigényére is — biztosítani kell.” Az ajánlás teljes szövege a Mellékletben található. Az ügyben örvendetes fejlemény, hogy 1998. január 27-én a Magyar Rektori Konferencia az Országos Doktori és Habilitációs Tanács javaslatára állásfoglalást adott ki a magyar felsőoktatásban készült szak- és diplomadolgozatok, valamint doktori disszertációk teljes nyilvánosságáról. Az állásfoglalás szerint az egyetemek a nyilvánosságot kizárólag nemzetbiztonsági megfontolások miatt, vagy a szerző más törvényekben biztosított jogaira — például a folyamatban lévő szabadalmaztatási eljárásra — tekintettel korlátozhatják. 1999/18/II. szám Közszolgálati rádió, televízió Ebben az évben négy ügy kapcsán merült fel a közszolgálati rádió, televízió, illetőleg az Országos Rádió és Televízió Testület adatkezelése. Ezen ügycsoport érdekességét az adja, hogy a médiatörvény megszületése után a Magyar Televízió és a Magyar Rádió részvénytársasággá alakult át, ennek folytán vitatottá vált, hogy az adatvédelmi törvény hatálya alá tartozó, úgynevezett közfeladatot ellátó szervezetekről van-e szó, vagy pedig az adatvédelmi törvény hatálya alá nem tartozó gazdálkodó szervezetekről. Az Országos Rádió és Televízió Testület elnöke azzal a kérdéssel

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes